钦定古今图书集成/历象汇编/庶征典/第024卷 > 宋张子正蒙 > 《参两篇》
## 钦定古今图书集成/历象汇编/庶征典/第024卷 > 宋张子正蒙 > 《参两篇》

日质本阴，月质本阳，故于朔望之际，精魄反交，则光
为之蚀矣。

〈注〉朱子曰：“历家说天有五道，而今且将黄赤道说。天正如一员匣相似，赤道是那匣子相合缝处，在天之中。黄道一半在赤道之内，一半在赤道之外，东西两处与赤道相交度，却是将天横分为许多度数。会时，是日月在黄道赤道十字路头相交处相撞著。望时，是月与日正相向，如一个在子，一个在午。日所以蚀于”朔者，月常在下，日常在上，既是相会，被月在下面遮了日，故日蚀。望时月蚀，谓之暗虚。盖火日外影，其中实暗，到望时恰当著其中暗处，故月蚀至明，中有暗虚，其暗至微。望时月与之正对，无分毫相差，月为暗虚所射，故蚀。　黄瑞节曰：“《春秋疏》云：‘日月同处，则日被月映而影魄不见，故蚀；朔则交会，故’”蚀必在朔。然而每朔皆会，应每月皆蚀。杜预云：“日月动物，虽行度有大量，不能不少有盈缩，故虽有交会而不蚀者，或有频交而蚀者。”〈集释〉日质本阴，《离》中虚也；月质本阳，《坎》中实也。天有九道之图，见于《书传》，共有十三处交系，日月相会，每当其间。〈集解〉日之精，阴也；月之魄，阳也。日以光对月之魄，则以阳对，阳相资而有光。若精与魄交，则是以阴遇阳，为反交矣。故月掩日则日蚀，日射月则月蚀。